ঢাকা-চট্টগ্রাম মহাসড়কটি অর্থনৈতিকভাবে একটি গুরুত্বপূর্ণ মহাসড়ক। এই মহাসড়কটি দুই লেন থেকে চার লেনে উন্নীতের জন্য ২০০৫ সালে একনেকে চারলেন প্রকল্পের কাজ অনুমোদন করে সরকার। এরপর ২০০৬ সালের কুমিল্লার দাউদকান্দি টোল প্লাজা থেকে চট্টগ্রামের সিটি গেট পর্যন্ত ১৯২ দশমিক ৩০ কিলোমিটার মহাসড়ক চারলেনে উন্নীতকরণের কাজ শুরু করা হয়। ২০০৬ সালের জানুয়ারিতে প্রকল্পের কাজ শুরু হয়ে ২০১২ সালের জুন মাসে শেষ করার কথা ছিল। কিন্তু তা সম্ভব না হওয়ায় পরে তা বাড়িয়ে ২০১৩ সালের ডিসেম্বর পর্যন্ত বৃদ্ধি করা হয়। তাতেও শেষ করা সম্ভব না হওয়ায় ২০১৪ ডিসেম্বর পর্যন্ত নির্ধারণ করা হয়। এতেও ব্যর্থ হওয়ায় ২০১৫ ডিসেম্বর পর্যন্ত বৃদ্ধি করা হয়। এতে সফল না হওয়ায় সর্বশেষ পঞ্চমবারের মতো প্রকল্পটির বাস্তবায়নকাল ২০১৬ সালের ডিসেম্বর পর্যন্ত নির্ধারণ করা হয়েছে। তাই ছয় বছরের প্রকল্প শেষ করতে হচ্ছে ১১ বছরে। তবে চলতি বছরের মে মাসেই ঢাকা-চট্টগ্রাম চারলেন প্রকল্পটি যান চলাচলের জন্য উদ্বোধন করা হবে বলে ঘোষণা দিয়েছেন সড়ক ও সেতুমন্ত্রী ওবায়দুল কাদের। ২০০৯ সালে ১১ জুন ঢাকা-চট্টগ্রাম চারলেন প্রকল্পের ১০টি প্যাকেজের জন্য পৃথক দরপত্র আহ্বান করে সড়ক ও জনপথ অধিদফতর (সওজ)। সব প্যাকেজে অংশ নিয়ে সাতটিতেই সওজের প্রাক্কলনের চেয়ে কম দর প্রস্তাব করায় কাজ পায় চীনা ঠিকাদার প্রতিষ্ঠান চায়না সিনোহাইড্রো করপোরেশন লিমিটেড। বাকি তিনটি প্যাকেজের মধ্যে দুই ভাগের কাজ করছে দেশীয় রেজা কনস্ট্রাকশন ও এক অংশের কাজ করছে তাহের ব্রাদার্স লিমিটেড। ঢাকা-চট্টগ্রাম মহাসড়কে চারলেনে উন্নতীকরণ ছাড়া এই প্রকল্পের মধ্যে রয়েছে ২৮টি ব্রিজ, রেললাইনের ওপর দিয়ে ৩টি ওভারপাস, ২টি আন্ডারপাস, ৩৩টি স্টিল ফুট ওভারব্রিজ, ১৯৫টি বক্স-কালভার্ট, ৫ মিটার মেডিয়ান এবং ৬১টি বাস স্টেশন নির্মাণকাজ একই সাথে চলছে বলে সওজর সূত্রে জানায়।